പ്ലസ് വണ് പ്രവേശനത്തില് ആശങ്ക വേണ്ട, മുഴുവന് വിദ്യാര്ത്ഥികള്ക്കും അവസരം ലഭിക്കും: മന്ത്രി വി. ശിവന്കുട്ടി തിരുവനന്തപുരം: പ്ലസ് വണ് പ്രവേശനത്തില് ആശങ്ക വേണ്ടെന്ന് വിദ്യാഭ്യാസ മന്ത്രി വി ശിവന്കുട്ടി.മുഴുവന് വിദ്യാര്ത്ഥികള്ക്കും അവസരം ലഭിക്കും. സീറ്റ് ഒഴിഞ്ഞുകിടക്കുന്ന ജില്ലകളില് നിന്ന് കുറവുള്ള ജില്ലകളിലേക്ക് മാറ്റും. മലബാര് മേഖലയില് 20 ശതമാനം സീറ്റ് കൂട്ടിയെന്നും മന്ത്രി പറഞ്ഞു. സ്കൂളുകളില് ഒന്നിടവിട്ട ദിവസങ്ങളിലായി ആഴ്ച്ചയില് ആറ് ദിവസം ക്ലാസുകള് നടത്താനാണ് ആലോചന. ക്ലാസുകളെ രണ്ടാക്കി തിരിച്ച്, ഉച്ചവരെയാകും ക്ലാസുകള് നടത്തുക. ഉച്ച ഭക്ഷണമടക്കം സ്കൂളുകളില് വച്ച് ഭക്ഷണം കഴിക്കുന്ന ഇടവേളകള് ഒഴിവാക്കും. ക്ലാസുകള്ക്കിടയിലുള്ള ഇടവേളകള് ശാസ്ത്രീയമായി ക്രമീകരിക്കും. ഒരു ബെഞ്ചില് രണ്ട് കുട്ടികള് എന്ന രീതിയിലായിരിക്കും ക്ലാസുകള് നടത്തുക. ആരോഗ്യ വിദ്യാഭ്യാസ വകുപ്പ് പ്രിന്സിപ്പല് സെക്രട്ടറിമാരടങ്ങുന്ന മൂന്നംഗ സമിതിക്ക് ചുമതല നല്കി. അധ്യാപക സംഘടനകള്, രാഷ്ട്രീയ പാര്ട്ടികള് എന്നിവയുമായും യോഗം ചേരും. കേന്ദ്രത്തിനും സംസ്ഥാനങ്ങള്ക്കും അടച്ചുപൂട്ടിയ വിദ്യാലയങ്ങള് തുറക്കുന്നതിനായി നിര്ദേശം നല്കാന് കഴിയില്ലെന്ന് സുപ്രിം കോടതി. കോവിഡ് വ്യാപനത്തിന്റെ പശ്ചാത്തലത്തില് അടച്ച വിദ്യാലയങ്ങള് വീണ്ടും തുറക്കുന്നതില് തീരുമാനമെടുക്കേണ്ടത് സംസ്ഥാനങ്ങളാണെന്നും ഉചിതമായ തീരുമാനങ്ങള് സര്ക്കാരുകള് എടുക്കട്ടെയെന്നും സുപ്രിം കോടതി നിര്ദേശിച്ചു.